﻿ India, UAE sign two agreements including currency swap deal - भारत और यूएई में मुद्रा अदला-बदली समझौता - Jansatta
अब ट्रेनों में स्वाद के साथ सेहत का भी ध्यान
इथियोपिया में तीन भारतीय अधिकारी हिरासत में
रवीश कुमार ने लिखा है, विदेश मंत्री सुषमा स्वराज की यूएई की यात्रा के दौरान मुद्रा अदला-बदली को लेकर समझौता, तेल आयात बढ़ाने और अफ्रीका में विकास सहयोग के लिए सहमति पत्र (एमओयू) पर दस्तखत किए गए। दोनों देशों के बीच मुद्रा अदला-बदली समझौता संबंधित देश को अपनी मुद्रा में कारोबार और आयात-निर्यात कारोबार के लिए अमेरिकी डालर जैसे तीसरे मानक मुद्रा को बीच में लाए बिना पूर्व निर्धारित विनिमय दर पर भुगतान की अनुमति देता है।
जनसत्ता ब्यूरो December 5, 2018 7:53 AM
भारत और संयुक्त अरब अमीरात ने परस्पर मुद्रा अदला-बदली की व्यवस्था समेत दो समझौतों पर मंगलवार को हस्ताक्षर किए है। विदेश मंत्री सुषमा स्वराज की यूएई के विदेशी मंत्री शेख अब्दुल्ला बिन जायेद अल नहयान के साथ व्यापक चर्चा के बाद ये समझौते किए गए। समझौते के मुताबिक, भारत वहां से तेल का आयात बढ़ाएगा। दोनों नेताओं ने व्यापार, सुरक्षा और रक्षा जैसे क्षेत्रों में सहयोग बढ़ाने पर भी जोर दिया। दो दिवसीय यात्रा पर सोमवार को पहुंची सुषमा स्वराज का यूएई-भारत संयुक्त आयोग की बैठक (जेसीएम) से पहले यूएई के विदेश मंत्री ने गर्मजोशी से स्वागत किया। विदेश मंत्रालय के प्रवक्ता रवीश कुमार ने ट्विटर पर लिखा, व्यापक रणनीतिक भागीदारी को आगे बढ़ाते हुए विदेशी मंत्री सुषमा स्वराज और विदेश मंत्री शेख अब्दुल्ला बिन जायेद अल नहयान ने 12वें भारत-यूएई जेसीएम की सह-अध्यक्षता की। ऊर्जा, सुरक्षा, व्यापार, निवेश, अंतरिक्ष, रक्षा समेत अन्य क्षेत्रों में सहयोग बढ़ाने पर गहन बातचीत हुई। आर्थिक और तकनीकी सहयोग के लिए भारत-यूएई संयुक्त आयोग का यह 12वां सत्र है।
रवीश कुमार ने लिखा है, विदेश मंत्री सुषमा स्वराज की यूएई की यात्रा के दौरान मुद्रा अदला-बदली को लेकर समझौता, तेल आयात बढ़ाने और अफ्रीका में विकास सहयोग के लिए सहमति पत्र (एमओयू) पर दस्तखत किए गए। दोनों देशों के बीच मुद्रा अदला-बदली समझौता संबंधित देश को अपनी मुद्रा में कारोबार और आयात-निर्यात कारोबार के लिए अमेरिकी डालर जैसे तीसरे मानक मुद्रा को बीच में लाए बिना पूर्व निर्धारित विनिमय दर पर भुगतान की अनुमति देता है। विदेश मंत्रालय के मुताबिक, दोनों देशों के बीच गहरी मित्रता को और प्रगाढ़ बनाया गया। दोनों मंत्रियों ने इसे जारी रखने पर सकारात्मक रुख जताया और नए क्षेत्रों में भागीदारी पर जोर दिया। दोनों देश बड़े व्यापार भागीदार हैं और दोनों के बीच द्विपक्षीय व्यापार करीब 50 अरब डॉलर है। भारत में होने वाले तेल आयात का यूएई छठा सबसे बड़ा स्रोत है।
यूएई के विदेश मंत्री के साथ सुषमा स्वराज महात्मा गांधी के 150वीं जयंती समारोह और आधुनिक यूएई के संस्थापक शेख जायेद की जयंती के शताब्दी समारोह के मौके पर अबूधाबी में गांधी-जायेद डिजिटल संग्रहालय का भी उद्घाटन करेंगी। वह अबू धाबी में भारतीय समुदाय से भी रूबरू होंगी।
अगस्तावेस्टलैंड सौदा: अजीत डोवाल की अगुवाई में बिचौलिया क्रिश्चियन मिशेल भारत प्रत्‍यर्पित